สัปดาห์นี้เพิ่มการจัดสรรวัคซีนไฟเซอร์ให้กลุ่มเสี่ยง 608 ใน 13 จังหวัดควบคุมสูงสุดและเข้มงวด
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า สัปดาห์ก่อนเน้นส่งวัคซีนไฟเซอร์ให้กลุ่มบุคลากรทางการแพทย์ แต่สัปดาห์นี้กรมควบคุมโรค ได้จัดสรรไฟเซอร์เพิ่มสำหรับกลุ่ม 608 มากขึ้นคือ ผู้สูงอายุ 60 ปีขึ้นไป ผู้มีโรคเรื้อรัง 7 โรค และหญิงตั้งครรภ์ 12 สัปดาห์ขึ้นไป เพื่อฉีดในเดือนสิงหาคม 2564 จำนวน 645,000 โดส ใน 13 จังหวัดควบคุมสูงสุดและเข้มงวด ประกอบด้วย กรุงเทพมหานคร ฉะเชิงเทรา ชลบุรี นครปฐม นนทบุรี นราธิวาส ปทุมธานี ปัตตานี พระนครศรีอยุธยา ยะลา สงขลา สมุทรปราการ และสมุทรสาคร ซึ่ง รพ. หลายแห่งได้เริ่มฉีดแล้ว เช่น สมุทรปราการ ฉะเชิงเทรา คาดว่าทุกแห่งจะดำเนินการได้ในสัปดาห์นี้ โดยตั้งแต่วันที่ 28 กุมภาพันธ์เป็นต้นมา มีผู้ได้รับการฉีดวัคซีนแล้ว 24 ล้านโดส โดยเป็นเข็มที่ 1 จำนวน 18.3 ล้านคน ความครอบคลุมร้อยละ 25.5 เป็นผู้ฉีดครบ 2 เข็ม จำนวน 5.2 ล้านคน ความครอบคลุมร้อยละ 7.1 และฉีดกระตุ้นเข็ม 3 อีก 500,000 คน ในจำนวนนี้เป็นผู้ที่ได้วัคซีนไฟเซอร์ 300,000 คน ที่เหลือเป็นวัคซีนแอสตร้าเซนเนก้า สำหรับชาวต่างชาติที่อาศัยอยู่ในประเทศไทย ตั้งแต่ 28 กุมภาพันธ์ – 14 สิงหาคม 2564 ได้รับการฉีดวัคซีนโควิด -19 ไปแล้ว 356,337 คน คิดเป็นร้อยละ 7.27 ของชาวต่างชาติทั้งหมดในประเทศไทย ในจำนวนนี้ฉีดครบ 2 เข็ม 107,106 คน ส่วนผู้สูงอายุ 60 ปีขึ้นไปฉีดแล้ว 27,028 คน คิดเป็นร้อยละ 7.6 ล่าสุดนี้ สถานทูตสหรัฐอเมริกาประจำประเทศไทย ได้ยืนยันว่าจะบริจาควัคซีนไฟเซอร์ให้ประเทศไทยอีก 1 ล้านโดส ซึ่งกรมควบคุมโรคจะเร่งนำเรื่องเข้าสู่คณะกรรมการบริหารจัดการวัคซีนไฟเซอร์ เพื่อวางแผนการจัดสรรล่วงหน้า ให้ทันต่อสถานการณ์ปัจจุบัน เป็นไปตามเป้าหมายที่กำหนด เพื่อควบคุมสถานการณ์ระบาดของโรคโควิด -19 ให้ได้เร็วที่สุด